Súradnice: 32°55′40″S 35°04′54″V﻿ / ﻿32,92778°S 35,08167°V﻿ / 32.92778; 35.08167

**Akko** (hebr. עכו‎, arab. عكّا) je mesto v oblasti Západnej Galiley v Severnom dištrikte v Izraeli. Na konci roku 2003 malo 45 600 obyvateľov, z toho 76 % Židov, 22 % arabských moslimov a 2 % arabských kresťanov. V meste žije aj malý počet Drúzov.

Akko bolo v minulosti kvôli svojmu prístavu a jeho strategickej polohe považované za *„kľúč do Palestíny"*.

Geografia
---------

Leží v nadmorskej výške 10 metrov na severnom hrote haifského zálivu. Ide o prístavné mesto, ktoré je vzdialené 13 kilometrov severne od Haify. Obcou prechádza pobrežná železničná trať. Nachádza sa tu železničná stanica Akko.

Dejiny
------

Akko slúžilo ako obchodné centrum už od čias osídlenia územia Feničanmi. V dobách novozákonných bolo známe ako *Ptolemaios*. Počas križiackych výprav bolo mesto niekoľkokrát dobyté a opäť oslobodené. Bolo posledným križiackym mestom v Svätej zemi. Počas Napoleonovho blízkovýchodného ťaženia v roku 1799 bolo napadnuté, ale francúzskej armáde odolalo.

Zvyšky podzemného križiackeho opevnenia z 13. storočia vrátane rozsiahlej krypty johanitov, ktorí vojensky obsadili mesto medzi rokmi 1191 až 1291, sa zachovali dodnes a sú turisticky sprístupnené.

Mesto je známe tiež tým, že tu bol dva roky väznený Bahá’u’lláh a kde podľa veriacich zjavil ústrednú knihu náboženstva Bahá’í – Kitáb-i-Aqdas.

Roku 2001 bolo staré mesto Akko zaradené organizáciou UNESCO medzi svetové historické pamiatky.

Demografia
----------

Podľa údajov z roku 2009 tvorili úplnú väčšinu obyvateľov Židia – cca 30 300 osôb (vrátane štatistickej kategórie "ostatní", ktorá zahrnuje nearabských obyvateľov židovského pôvodu ale bez formálnej príslušnosti k židovskému náboženstvu, cca 32 700 osôb). 13 600 osôb patrilo medzi izraelských Arabov. Izraelskí Arabi tak tvoria cca tretinu celkovej populácie. V pôvodnom historickom jadre mesta vo vymedzení z čias mandátnej Palestíny tvoria Arabi až 70 %. Len 15 % súčasného arabského obyvateľstva však je potomkami rodín, ktoré tu žily pred rokom 1948. Zvyšok sem presídlil z iných dedín a miest v Izraeli. Spolužitie Židov a Arabov v tomto zmiešanom meste bolo poznamenané etnickými nepokojmi, ktoré vypukli 8. októbra 2008 a eskalovali do päťdenných násilností potom, čo arabský obyvateľ vošiel autom počas sviatku Jom Kipur (kedy v Izraeli ustáva všetka cestná premávka) do prevažne židovskej štvrti Akka.

Ide o stredne veľkú obec mestského typu s dlhodobo stagnujúcou populáciou. K 31. decembru 2010 tu žilo 46 600 ľudí.

Vývoj počtu obyvateľov Akko 1948 – 1995| Rok | 1948 | 1961 | 1972 | 1983 | 1995 |
| --- | --- | --- | --- | --- | --- |
| Počet obyvateľov | 4 059 | 25 222 | 33 700 | 36 396 | 44 240 |

Vývoj počtu obyvateľov Akko 2001 – 2010| Rok | 2001 | 2003 | 2004 | 2005 | 2006 | 2007 | 2008 | 2009 | 2010 |
| --- | --- | --- | --- | --- | --- | --- | --- | --- | --- |
| Počet obyvateľov | 46 000 | 45 639 | 45 553 | 45 807 | 45 961 | 45 980 | 46 252 | 46 336 | 46 600 |

*\* údaj za rok 2010 zaokrúhlený na stovky*

Partnerské mestá
----------------

* Poľsko  Bielsko-Biała, Poľsko
* Rakúsko  Bregenz, Rakúsko
* USA  Canton, Spojené štáty
* USA  Deerfield Beach, Spojené štáty
* Taliansko  Pisa, Taliansko
* Nemecko  Recklinghausen, Nemecko

Referencie
----------

1. 1 2 3 4   *POPULATION AND DENSITY PER SQ. KM. IN LOCALITIES NUMBERING 5,000 RESIDENTS AND MORE ON 31 XII 2010* [online]. ročenka Izraelský centrálny štatistický úrad 2011, [cit. 2011-09-28]. Dostupné online. (anglicky, hebrejsky)
2. 1 2 3   *יישובים 2009* [online]. Izraelský centrálny štatistický úrad, [cit. 2011-01-01]. Dostupné online. Archivované 2013-12-03 z originálu. (hebrejsky)
3. ↑  STERN, Yoav. *For Love of Acre* [online]. Haaretz, [cit. 2009-03-01]. Dostupné online. (anglicky)
4. ↑  IZENBERG, Dan. *Police Arrest Acre Yom Kippur driver* [online]. The Jerusalem Post, [cit. 2009-03-01]. Dostupné online. (anglicky)
5. ↑   *רשימת היישובים, מאפיינים גיאוגרפיים ואוכלוסייה 1948,1961,1972,1983, 1995* [online]. Izraelský centrálny štatistický úrad, [cit. 2011-01-01]. Dostupné online. (hebrejsky)
6. ↑   *שם יישוב אנגלית a další seznamy demografického vývoje sídel z let 2001-2008* [online]. Izraelský centrálny štatistický úrad, [cit. 2011-01-01]. Dostupné online. (hebrejsky)

Literatúra
----------

* ČEŘOVSKÝ, Jan a kolektiv. *Izrael a palestinská území*. Praha : Olympia, 1999. 192 s. ISBN 80-7033-541-6.
* PAULÍK, Ivo. *Izrael*. Praha : Freytag & Berndt, 2006. 167 s. ISBN 978-80-7316-202-3.

Iné projekty
------------

Commons
* Spolupracuj na Commons Commons ponúka multimediálne súbory na tému **Akko**

Externé odkazy
--------------

* Staré mesto v Akku - oficiálna stránka Archivované 2006-04-07 na Wayback Machine
* Dejiny Akka (Jewish Virtual Library)

Zdroj
-----

*Tento článok je čiastočný alebo úplný preklad článku Akko na českej Wikipédii.*

  


| * z
* d
* u
Pamiatky v Izraeli a východnom Jeruzaleme na zozname svetového dedičstva UNESCO |
| --- |
| 
* Masada
* Akko
* Biele Mesto v Tel Avive
* Biblické tely
	+ Megido
	+ Tel Chacor
	+ Tel Beer Ševa
* Kadidlová cesta – púštne mestá v Negeve
* Jeruzalemské Staré Mesto a jeho hradby
* Bahájske svätyne a záhrady v Haife a Akku
* Archeologické náleziska v pohorí Karmel
	+ Nachal Mearot a jaskyňa vo Wádí el-Mughara
* Jaskyne Bejt Guvrin a Maresha
* Nekropolis Bejt Še'arim

 | Izrael |